|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2022*** |  |

Pesterzsébet, 2022. május 29.

***Kreisz János, lelkész***

**ÉNekeljetek az Úrnak!**

**- cantate vasárnap -**

**Alapige:** Zsoltárok 96; 1-2

***„Énekeljetek új éneket az Úrnak, énekelj az Úrnak, te egész föld! Énekeljetek az Úrnak, áldjátok nevét, hirdessétek szabadítását minden nap!”***

Cantate Domino! Énekeljetek az Úrnak! Kedves Testvérek**, ha van valaki, akinek ez a mondat hitelesen hangzik a szájából, az éppen az, aki most hozzátok szól. Hiszen aki hallott már engem énekelni, az pontosan tudja, hogy valószínűleg a legjobbat azzal tenném, ha inkább szavalnék.** Milyen jó azonban, hogy az Úristen nem ezt nézi! Mennyei Édesatyánknak tudniillik más az értékmérője! **Ő azt figyeli, azt hallgatja szívesen, aki örömmel, tiszta szívből, hálából zengedezik neki!** A szép hang ajándék, nem árt, ha valaki szépen tud énekelni, **Isten felől nézve mégiscsak másodlagos.** Zengedezzetek hát mindnyájan az Úrnak!

**Kedves testvérek, nem tudunk olyan korszakról az emberiség történetében, amikor ne énekelt volna az ember!** Amióta világ a világ mindenki énekel. Énekelnek felnőttek és gyermekek egyaránt. Nem is olyan régen, néhány napja többedmagammal dolgoztunk itt a templomudvaron, a végén pedig egy közös vacsorával zártuk a napot. **És nagytiszteletű úr két kislánya, kijött hozzánk a főzés közben, és énekelni kezdtek.** Olyan csodálatos volt hallgatni azt, hogy kicsi gyermekek még, de mégis énekelnek, zengedeznek, és a gyermekdalaikban dicsérik az Úr Jézus Krisztust.

**Különös és csodálatos dolog az ének és a zene. Ha belegondolunk, tulajdonképpen nincs is olyan pillanata, érzelmi állapota az embernek amikor ne énekelhetne.** Gondoljatok a **háborúkra.** A hadseregek masírozás közben mit csináltak? Daloltak. Énekelték népdalaikat, és meneteltek a háborúba. Énekeltek, mert az énekben és **a zenében erő van!**

Aztán az ember énekel a **mulatságok** idején. Az **ének jó kedvre derít, és megvidámítja a szívet.** Vagy gondoljatok arra, amikor **szerelmes az ember. Szinte kicsattan az örömtől, és mit tesz? Énekel.**

Milyen jó, hogy a **gyászunkba is meg tud jelenni az ének és a zene. Milyen jó, hogy a nagy veszteség közepette a zene „megért”.** Gondoljatok csak egy Mozart Lacrimosara! Vagy szép református énekünkre:

*„Egyedüli reményem, ó Isten csak Te vagy! Jövel és nézz meg engem, magamra ó ne hagyj! Ne légy tőlem oly’ távol, könyörülj hű szolgádon, Úr Isten, el ne hagyj!”*

Kedves testvérek, **én nem nagyon találkoztam még, de úgy gondolom nincs is olyan ember, aki ne szeretné az énekszót és a zenét.** Nem is tudnánk elképzelni olyan életet, ahol nincs ének és zene. Ha körbe nézünk a buszon, vagy az utcán, csupa olyan embert látni, akinek a fején ott a fejhallgató, vagy a fülében a fülhallgató, és zenét hallgat. **Voltaképpen az ének és a zene körülöleli ezt az egész teremtett világot.**

Még a természet is zenél! A zsoltárok könyvében olvassuk a 19. fejezetben, hogy:

*„Az egek beszélik, és nyilván hirdetik az Úrnak erejit. Az ég mennyezeti szépen kijelenti kezének munkáit. A napok egymásnak tudományt mutatnak az Ő bölcsességéről. Egy éj a más éjnek beszél az Istennek Ő nagy dicsőségéről.”*

**Azt is jelenti mindez, hogy nem csak az Egyház sajátja az ének és a zene!** Nekünk azonban nem csak belső késztetésünk, de isteni parancsunk is van rá, hogy énekeljünk!

*Énekeljetek az Úrnak!* Kedves testvérek, olyan szívet melengető azt látni, hogy az Isten népe énekel! A kezdetektől egészen napjainkig így volt, és így van ez. **Az Egyház, Isten népe énekel Urának.** A megszámlálhatatlanul sok bibliai történet közül engedjétek meg, hogy felsoroljak néhányat, hogy meglássuk azt, hogy **zengedezik mind az Ó- mind pedig az Újszövetség.** Azt olvassuk, hogy miután Isten kihozta a népét Egyiptomból, **Mózes** dalra fakadt. Dicsőítette az Istent. **Debóra** zengedezett az Úrnak, mert Isten legyőzte az ellenségeiket. **Dávid király** tulajdonképpen egész életében énekelt az Úrnak. Volt, hogy énekszóban adott hálát, és énekszóban vallotta meg bűneit. A zsoltárok jelentős részének ő a szerzője és éneklője is. Micsoda kincsestár!

Az **Újszövetségben**, mindjárt a legelején azt olvassuk **Erzsébet és Mária** dalol, mert megéreztek valamit Jézus közelségéből. Aztán azt is olvassuk, hogy **Jézus**, amikor a tanítványaival megy fel a gyötrelmek helyére, a Gecsemáné kertjébe, zsoltárokat énekelnek. Végül a Biblia utolsó könyve, a **Jelenések könyve** arról is beszámol, hogy a mennyországban folyamatos a zene és énekszó!

**Kedves testvérek, gondolkodtam sokat rajta, hogy mitől más, mitől több az egyházi ének, mint mondjuk egy szép szimfonikus zenekar?** Mitől más, mitől több egy egyszerű lelki ének, mint Beethoven legszebb szimfóniája? **Attól, hogy olvasott alapigénk „új énekről” beszél.** Mitől új az énekünk? Attól, hogy mi az Istennek énekelünk! **Attól más, hogy a zsoltárok és dicséretek egyaránt Istennek mondott imák!**

**Kedves testvérek, az Istennek való éneklés mozgatórugója az az Ő szabadítása.** Az Úrnak való éneklés kiváltó oka, az Ő csodálatos szabadítása. **Az ószövetség népe nem véletlenül tanította a gyermekeket már egészen kicsi korban arra, hogy megtanulják ezeket a szép zsoltárokat, hogy EL NE FELEJTSÉK Isten szabadítását.** A legjobb példa talán a **90. zsoltár,** ami a már előbb említett Mózes száján hangzott el. Mózes zsoltára, miután átkelt a nép a Vörös-tengeren. **Mindenkinek tudnia kellett ezt az éneket, hogy el ne felejtse a nép, hogy Isten megmentette őket.**

Kedves testvérek, ma is énekel Isten népe, hogy **el ne felejtsük: SZABADÍTÓ Istenünk van.** Ezért zengedezünk mi is kétezer év óta Krisztus váltságművéről. **Ez a keresztyén éneklés többlete!** Hogy mi az Istennek énekelünk, mert Ő SZABADÍTÓ!

Kedves Testvérek, különös dolog, de **ahol az Istent szívből dicséri az Ő népe, onnan elmenekül a Sátán.** **Hiszen, amikor énekelünk, akkor az ő kudarcáról is énekelünk.** Amikor dicsőítjük az Istent, akkor azzal nyilvánvalóvá válik, hogy a Sátán legyőzetett, hiszen tőle szabadított meg Krisztus. **A Sátán egyszerűen nem tud ott megmaradni, ahol az Istent** **dicsőítik.** Eltűnik azokból az otthonokból, ahol zsoltár és dicséret hangzik!

**Ha nem is láttunk még ilyet, de gondolom, mindannyian tudjuk, hogy vannak kígyóbűvölők**, akik zeneszóval úgy megbabonázzák az egyébként halálosan veszélyes kígyót, hogy az elfelejt ártani, ringatja magát szép ártalmatlanul a zene hangjaira. **A Bibliában a kígyó a gonosz szimbóluma. Ilyen, átvitt értelemben is igaz: a gonosz ártalmatlanná válik az Istent dicsérő énekre. Menekül előle!** Ahol igazán énekelnek, ott a Sátán nem érzi jól magát. **Mert ahol Isten szabadításáról szívből énekelnek, ott A BŰNÖKBŐL VALÓ SZABADÍTÁS VOLT!** Hiszen ezért énekelünk.

**Mert a hálaének nem evilági „találmány”. Kedves testvérek, a hálaéneket, az Istent dicsőítő éneket mindig a megváltás csodája szüli!** Ha az ember átéli azt, hogy Jézus Krisztus én értem is meghalt a kereszten! Amikor átéljük ezt a kegyelmi pillanatot, akkor hadd mondjam így: kapunk a mennyországból egy darabot a szívünkbe. **Mintha a tüdőnk megtelne mennyei levegővel, abból pedig csak hálaének következhet!** Éppen ezért, a szabadításból következő hálaének: mennyei ének!

**Kedves testvérek, mivel a hálaéneket a bűntől való szabadulás szüli, ezért az mennyei! Tehát örökkévaló!** Azt jelenti ez, hogy a hálaének sohasem ér véget! Azt olvassuk a Jelenések könyvében, hogy a mennyben folyamatos az ének, folyamatos a magasztalása a megöletett Báránynak. **Tehát a hálaének soha nem fog véget érni.**

A kérdés a következő: Te szeretnél Neki énekelni? **Érdekes, hogy a Biblia a pokolról, a kárhozatról beszélve soha nem említ olyat, hogy ott énekelnének,** ott sohase hangzik az ének és a zene hangja, csak sírás és fogcsikorgatás – de a menny tele van énekszóval! Szeretnél egyszer majd **Te is ott fent zengedezni a mennyei kórusban? Ha igen, márpedig én gyanítom, hogy igen, egyetlen dolgot kell megtenned! Kérd a megöletett Bárányt, Jézus Krisztust, hogy gyújtson hitet a szívedben, hogy aztán megtelve a megtérés boldog, mennyei örömével, zengedezhess az Ő nagy neve dicsőségére.**

Szívből kívánom, hogy így legyen!

Ámen!